

**Sjekkliste for vedlikehold på kjøkken**

VVS-installasjoner krever godt og jevnlig vedlikehold for at ikke levetiden på produktene skal avkortes. Kjøkkenet er ikke et våtrom, og har som regel ikke sluk. Det er derfor viktig å følge nøye med på vannførende installasjoner.

* **Side-by-side kjøleskap, kaffemaskiner etc.** Sørg for at det er montert følere knyttet til en automatisk vannstoppventil. Slik vil usynlige lekkasjer oppdages raskt.
* **Kjøkkenskap.** Hold orden på vaskebøtter, vaskemidler, søppel og brannslange. Avløpsrør liker dårlig å bli dyttet borti.
* **Avløpsrør under vask.** Undersøk med jevne mellomrom om det er nødvendig å etterstramme mutterne på skjøtene.
* **Vannlås**. Kontroller at vannlås er tett og tørr med jevne mellomrom.
* **Armatur**. Rens silen i armaturtuten årlig.
* **Utslagsvask.** Hold avløpet rent for matrester og rengjør jevnlig med ripefrie skuremidler.
* **Husbrannslange.** Dersom denne oppbevares under kjøkkenvask, rull ut slangen en gang årlig og sett på vannet så du får undersøkt at den ikke har sprekker.